SET เช้าลบ 10 จุด นักลงทุนขายลดเสี่ยง รอความชัดเจนตั้งรัฐบาล
ดัชนี SET ภาคเช้าร่วงกว่า 10 จุด กังวลการจัดตั้งรัฐบาลยังไม่แน่นอน โบรกมองแกว่งลบทั้งวัน แนวรับ 1,540 จุด แนวต้าน 1,555 จุด
ดัชนี SET ภาคเช้าร่วงกว่า 10 จุด กังวลการจัดตั้งรัฐบาลยังไม่แน่นอน โบรกมองแกว่งลบทั้งวัน แนวรับ 1,540 จุด แนวต้าน 1,555 จุด
15 พ.ค. 2566

ผู้สื่อข่าวรายงานว่า ดัชนีตลาดหุ้นไทย ณ เวลา 11:41 น. อยู่ที่ระดับ 1,551.00 จุด ลบ 10.35 จุด หรือ 0.66% สูงสุดที่ระดับ 1,570.62 จุด ต่ำสุดที่ระดับ 1,541.35 จุด ด้วยมูลค่าการซื้อขาย 3.29 หมื่นล้านบาท
โดยดัชนีภาคเช้าปรับตัวลงกว่า 10 จุด จากแรงขายหุ้นใหญ่ (Big cap) เพื่อลดความเสี่ยงกังวลการจัดตั้งรัฐบาลที่ยังมีความไม่แน่นอน แม้ว่าพรรคก้าวไกลจะชนะการเลือกตั้งเป็นอันดับหนึ่งเหนือความคาดหมาย
ด้าน นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยเช้านี้ปรับตัวลง นักลงทุนขายลดความเสี่ยงจากความไม่แน่นอนในการจัดตั้งรัฐบาล โดยยังต้องรอความชัดเจนหลังการเลือกตั้ง ซึ่งคาดว่ากว่าจะมีการจัดตั้งรัฐบาลได้น่าจะใช้เวลาราว 2 เดือน และยังต้องติดตามการรับรองผลการเลือกตั้งของคณะกรรมการการเลือกตั้ง (กกต.) ด้วยว่าจะทำให้คะแนนเสียงเปลี่ยนแปลงไปหรือไม่
โดยเบื้องต้นพรรคฝ่ายค้านเดิม ได้แก่ พรรคก้าวไกล พรรคเพื่อไทย พรรคประชาชาติ พรรคไทยสร้างไทย และ พรรคเสรีรวมไทย ซึ่งคาดว่าจะจับมือกันตั้งรัฐบาลมีเสียงสนับสนุนราว 308 เสียง ยังไม่ถึง 376 เสียง จึงยังต้องลุ้นเสียงโหวตของสมาชิกวุฒิสภา (สว.) 250 เสียง คาดว่าจะเห็นความชัดเจนในช่วงปลายเดือน ก.ค.ถึงต้น ส.ค. ดังนั้น ณ วันนี้ยังไม่มีความแน่นอนจึงทำให้เห็น sell on fact ออกมาก่อน
ส่วนแนวโน้มตลาดหุ้นไทยในช่วงที่เหลือของวันนี้คาดว่าจะเคลื่อนไหวในแดนลบ ให้แนวรับที่ 1,540 จุด แนวต้านที่ 1,555 จุด